9. การควบคุมภายใน

9.1 ระบบการควบคุมภายใน

ในการประชุมคณะกรรมการบริษัท ครั้งที่ 2/2552 เมื่อวันที่ 25 กุมภาพันธ์ 2552
โดยมีคณะกรรมการตรวจสอบ ซึ่งเป็นกรรมการอิสระจำนวน 4 คน เข้าร่วมประชุมด้วย ทั้งนี้
คณะกรรมการตรวจสอบโดยได้รับมอบหมายจากคณะกรรมการบริษัทฯ
ได้มีการประเมินระบบการควบคุมภายในร่วมกับสำนักตรวจสอบภายใน
ประกอบกับความเห็นของผู้สอบบัญชีของบริษัทแล้ว มีความเห็นว่า
ระบบการควบคุมภายในของบริษัทมีความจำเป็นและเหมาะสมต่อธุรกิจของบริษัทและบริษัทย่อย
รวมทั้งมีประสิทธิผลเพียงพอที่จะป้องกันทรัพย์สินของซีพีเอฟและบริษัทย่อย
จากการที่ผู้บริหารนำไปใช้โดยมิชอบ หรือโดยไม่มีอำนาจ ทั้งนี้ ในการปฏิบัติงานตรวจสอบภายใน
สำนักตรวจสอบภายในได้มีการสอบทานการปฏิบัติงานของหน่วยงานต่างๆ ของบริษัทและบริษัทย่อย
เพื่อให้มั่นใจว่าหน่วยงานเหล่านั้นมีการปฏิบัติตามระบบการควบคุมภายในที่บริษัทได้กำหนดไว้
และในกรณีพบข้อบกพร่องที่มีสาระสำคัญจะมีการรายงานให้คณะกรรมการบริหารและคณะกรรมการตรวจสอบทราบและพิจารณาสั่งการแก้ไข
อย่างไรก็ตาม ในรอบปี 2551
ไม่พบข้อบกพร่องที่เป็นสาระสำคัญซึ่งจะมีผลกระทบต่อผลการดำเนินงานของบริษัทและบริษัทย่อย
และผู้สอบบัญชีก็ไม่ได้รายงานว่าพบข้อบกพร่องที่เป็นสาระสำคัญ

9.2 รายงานคณะกรรมการตรวจสอบ

คณะกรรมการตรวจสอบโดยการแต่งตั้งของคณะกรรมการบริษัท เจริญโภคภัณฑ์อาหาร จำกัด
(มหาชน) ประกอบด้วยกรรมการอิสระจำนวน 4 ท่าน โดยมีพลตำรวจเอก เภา สารสิน
เป็นประธานกรรมการตรวจสอบ นายอาสา สารสิน ศาสตราจารย์นายแพทย์ อรรถสิทธิ์ เวชชาชีวะ
และนายทนง เทิมแพงพันธ์ เป็นกรรมการตรวจสอบ

กิจกรรมสำคัญที่คณะกรรมการตรวจสอบได้ดำเนินการไปในระหว่างปี 2551
ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท สรุปได้ดังนี้

1.  สอบทานงบการเงินรายไตรมาสและงบการเงินประจำงวดการบัญชี
    ซึ่งครอบคลุมถึงการสอบทานการปฏิบัติตามมาตรฐานการบัญชี การเลือกใช้นโยบายการบัญชี
    และการเปิดเผยข้อมูลในงบการเงิน

2.  สอบทานการเข้าทำรายการและการเปิดเผยข้อมูลเกี่ยวกับรายการระหว่างกันที่มีกับบุคคลที่อาจมีความขัดแย้งทางผลประโยชน์
    ในรอบปี 2551

3.  สอบทานผลการตรวจสอบภายใน ซึ่งสำนักตรวจสอบภายในได้ดำเนินการไปในระหว่างปี
    รวมถึงการสอบทานความเพียงพอและเหมาะสมของระบบการควบคุมภายใน

4.  ประชุมร่วมกับผู้สอบบัญชี เพื่อสอบทานความเป็นอิสระและผลการปฏิบัติงานการสอบบัญชี
    รวมทั้งความเห็นของผู้สอบบัญชีต่อระบบการควบคุมภายในของบริษัท

5.  สอบทานการปฏิบัติตามกฎหมายต่างๆที่เกี่ยวข้องกับบริษัท

จากการสอบทานตามที่กล่าวมาข้างต้น คณะกรรมการตรวจสอบมีความเห็นว่า
บริษัทได้จัดให้มีและดำรงรักษาไว้ซึ่งระบบการควบคุมภายในที่เหมาะสมและมีประสิทธิผล
ซึ่งสามารถสร้างความเชื่อมั่นอย่างมีเหตุผลว่า งบการเงินของบริษัทมีความน่าเชื่อถือ
และได้จัดทำขึ้นโดยถูกต้องตามที่ควรในสาระสำคัญ
การเข้าทำรายการที่อาจมีความขัดแย้งทางผลประโยชน์มีความสมเหตุสมผล
และโดยส่วนใหญ่เป็นรายการธุรกิจปกติหรือสนับสนุนธุรกิจปกติซึ่งมีเงื่อนไขการค้าโดยทั่วไป
การปฏิบัติตามกฎหมายต่างๆไม่พบว่ามีการฝ่าฝืนหรือไม่ปฏิบัติตามที่เป็นสาระสำคัญ
โดยในการปฏิบัติหน้าที่ตามที่ได้รับมอบหมายนั้น
คณะกรรมการตรวจสอบสามารถปฏิบัติหน้าที่ได้อย่างเป็นอิสระ และในรอบปี 2551
คณะกรรมการตรวจสอบได้มีการประชุมร่วมกันรวมทั้งสิ้น 12 ครั้ง โดยนายอาสา สารสิน
เข้าร่วมประชุม 9 ครั้ง ส่วนกรรมการตรวจสอบท่านอื่นเข้าร่วมประชุมครบทั้ง 12 ครั้ง

นอกจากนี้ จากการประเมินความเป็นอิสระและผลการปฏิบัติงานของผู้สอบบัญชี
คณะกรรมการตรวจสอบเห็นสมควรให้เสนอต่อคณะกรรมการบริษัทเพื่อขออนุมัติต่อที่ประชุมผู้ถือหุ้นให้แต่งตั้งนายเจริญ
ผู้สัมฤทธิ์เลิศ นายไวโรจน์ จินดามณีพิทักษ์ และนางสาวบงกช อ่ำเสงี่ยม แห่งบริษัท เคพีเอ็มจี
ภูมิไชย สอบบัญชี จำกัด เป็นผู้สอบบัญชีของบริษัทประจำปี 2552
และกำหนดค่าตอบแทนในการสอบบัญชีประจำปี 2552
สำหรับการตรวจสอบงบการเงินเฉพาะกิจการและงบการเงินรวมประจำปี
และการสอบทานงบการเงินดังกล่าวรายไตรมาส เป็นเงิน 3,490,000 บาท